**CAMERA CU AMINTIRI**

*Nicolae Nistor*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CAMERA CU AMINTIRI

autor Nicolae Nistor

Poate fi o noapte pierdută

dacă nu tragi de ea

cu lacrimile tale

sau te ascunzi după perdelele

amețite de culori și șampanie…

Am fugit din noi pe fumul

de țigară, plină de sânge,

parcă eu trebuia să mușc

din ce a rămas după foame…

Telefonul doarme,

muzica aleargă singură

prin cameră,

vorbește răgușit…

O partitură în evazați

și pânză de in,

rotiri de femei goale,

iar noi tragem de noapte

amnezici, cu mâini tremurânde,

știrile sunt acoperite de noi,

o poveste Woodstock

care spune multe…